b'\n_START_ARTICLE_\nThomas Hylland Eriksen\n_START_SECTION_\nLiv og arbeid\n_START_PARAGRAPH_\nThomas Hylland Eriksen vokste opp p\xc3\xa5 N\xc3\xb8tter\xc3\xb8y i Vestfold og var elev ved T\xc3\xb8nsberg gymnas. Han var som ten\xc3\xa5ring aktiv i Unge Venstre med interesse blant annet for anarkismen. _NEWLINE_Som del av studiene ved Universitetet i Oslo foretok Thomas Hylland Eriksen antropologiske feltstudier p\xc3\xa5 Trinidad og Mauritius. Hovedoppgaven fra 1987 het Ethnicity in Mauritius: its meaning, organisation and relevance. Han ble dr.polit. i 1991 og professor ved Universitetet i Oslo fra 1995, 33 \xc3\xa5r gammel._NEWLINE_Thomas Hylland Eriksen begynte som skribent i den antiautorit\xc3\xa6re Gateavisa i slutten av ten\xc3\xa5rene, og var redaksjonsmedlem fra ca. 1982 til 1988. Han har siden v\xc3\xa6rt redakt\xc3\xb8r for tidsskriftene Samtiden (1993\xe2\x80\x932001) og Norsk Antropologisk Tidsskrift (1993\xe2\x80\x931997), og er medlem av en rekke redaksjonsr\xc3\xa5d i internasjonale tidsskrifter. Han er en aktiv samfunnsdebattant i massemediene. Han har blant annet v\xc3\xa6rt engasjert i kritikk av norsk nasjonalisme, og regnes som spesialist p\xc3\xa5 identitet, etnisitet, globalisering, kreolisering og glokalisering. Han har ellers skrevet en lang rekke b\xc3\xb8ker p\xc3\xa5 norsk og engelsk, som er oversatt til over 30 spr\xc3\xa5k._NEWLINE_Han ble i 2000 tildelt Prisen for god forskningsformidling ved Universitetet i Oslo. I 2002 ble han tildelt Norges forskningsr\xc3\xa5ds formidlingspris. Forskningsr\xc3\xa5det begrunnet tildelingen slik: \xc2\xabHans formidlingsinnsats er imponerende, den viser stor bredde og et aktivt samfunnsengasjement, og g\xc3\xa5r langt ut over Norges grenser.\xc2\xbb_NEWLINE_Fra 2004 til 2010 ledet Hylland Eriksen det tverrfaglige forskningsprogrammet Culcom (Kulturell kompleksitet i det nye Norge), som utforsket kulturelt mangfold i dagens norske samfunn. Monografien Samfunn (2010) oppsummerer en del av de empiriske resultatene og teoretiske innfallsvinklene fra programmet._NEWLINE_Hylland Eriksen har i sine polemiske essays argumentert b\xc3\xa5de mot nasjonalisme og multikulturalisme, og betrakter identitetspolitikk som et blindspor og kosmopolitisme som et alternativ. Han er en av sin generasjons mest produktive sosialantropologer, og hans fagb\xc3\xb8ker og -artikler leses p\xc3\xa5 mange spr\xc3\xa5k av studenter over hele verden._NEWLINE_I 2005 spilte han i filmen Thomas Hylland Eriksen og historien om origamijenta._NEWLINE_I 2011 ble Thomas Hylland Eriksen tildelt et Advanced Grant fra Det europeiske forskningsr\xc3\xa5d (ERC) for prosjektet \xc2\xabOverheating: The Three Crises of Globalisation\xc2\xbb. Prosjektet, som startet opp h\xc3\xb8sten 2012, studerte tre sentrale kriser skapt av globaliseringen (\xc3\xb8konomi, milj\xc3\xb8, identitet) komparativt og tverrfaglig. Prosjektet ble avsluttet v\xc3\xa5ren 2017._NEWLINE_I 2015 ble Thomas Hylland Eriksen valgt til president i EASA, European Association of Social Anthropologists. I 2013 ble han valg inn i Det Norske Videnskaps-Akademi i gruppe for kulturfag og estetiske fag Han er \xc3\xa6resdoktor ved Stockholms Universitet og Eksternt Vitenskapelig Medlem av Max-Planck-Gesellschaft. Siden 2018 har han v\xc3\xa6rt Honorary Member av The Royal Anthropological Institute (RAI). Han har vunnet en rekke priser for sin forskning og formidling._NEWLINE_Eriksen er gift med forlagsdirekt\xc3\xb8r Kari Spjeldn\xc3\xa6s.'